[VAIZDO KONFERENCIJA „INOVATYVIOS KAIMO GYVYBINGUMO SKATINIMO IDĖJOS“](http://pajuriokrastas.lt/?p=1527" \o "Permanent Link to VAIZDO KONFERENCIJA  \„INOVATYVIOS KAIMO GYVYBINGUMO SKATINIMO IDĖJOS\“)

2017 m. kovo 2 dieną  Programos „Leader“ ir žemdirbių mokymo metodikos centras surengė vaizdo konferenciją „Inovatyvios kaimo gyvybingumo skatinimo idėjos“. Pranešėja, Lietuvos agrarinės ekonomikos instituto vyresnioji mokslo darbuotoja dr. Rita Vilkė  pasidalino naujausio Lietuvos kaimo gyvybingumo tyrimo rezultatais.

Dr. Rita Vilkė papasakojo kokie nauji kaimo gyvybingumą lemiantys veiksniai šiandien tapo svarbūs, o dažnai ir svarbesni, nei tradiciškai įprasta manyti. Kaimo gyvybingumas apibrėžiamas kaip jo patrauklumas gyventi, kuris matuojamas: gyventojų skaičiumi, jų struktūra, migracijos srautais.  Anot dr. Ritos Vilkės, visos kitos kaimo dimensijos ir jas matuojantys rodikliai yra laikomi veiksniais, kurie stipriau ar silpniau veikia kaimo gyvybingumą.

**Išskiriami šeši kaimo gyvybingumo sėkmės veiksniai**

Pirmasis sėkmės veiksnys – geografinės vietos ir gamtinių išteklių panaudojimas. Gyventojų judėjimo srautai parodė, kad patraukliausios vietos gyventi yra vietovės, esančios šalia didžiųjų miestų, o taip pat kurortinės Lietuvos vietovės.

Antrasis sėkmės veiksnys – būtiniausių paslaugų gyventojams teikimas. Pvz.: mažėjant švietimo įstaigų kaimo vietovėse, jos tampa nepatrauklios jaunoms šeimoms.

Trečiasis sėkmės veiksnys – gyvenimo būdo pavertimas verslu. 2009-2010 metais įvyko virsmas, kai kaimo gyventojai daugiau pajamų pradėjo gauti iš  privačių šaltinių, negu iš valstybinių. Paslaugų sektorius pradėjo dominuoti lyginant su žemės ūkio verslu.

Ketvirtasis  veiksnys – tradicinių ir netradicinių veiklų suderinimas. Vienas iš ryškiausių pavyzdžių – buvusios raketinės bazės Žemaitijoje pritaikymas turizmui.

Penktasis veiksnys – susivienijusių kaimo bendruomenės grupių požiūrio į gyvenvietės vystymo viziją ir jos įgyvendinimo priemones derinimas. Sėkmė priklauso nuo to kaip naujakuriai derina savo požiūrį į kaimo plėtrą su senaisiais kaimo gyventojais. Nustatyta, kad tokių gyventojų, kurie dirba namuose, yra apie 20 procentų.

Šeštasis veiksnys –  naujų reikalavimų gyvenamajai vietai besilaikančios bendruomenės sukūrimas.

**Pristatyti sėkmės pavyzdžiai**

Kaimo gyvybingumo sėkmės veiksniams iliustruoti pranešėja d. Rita Vilkė pateikė pavyzdžių iš Lietuvos kaimiškųjų vietovių. Vienas iš sėkmės pavyzdžių, kai išnaudojama geografinė vieta ir paslaugų kūrimas, yra Kurtuvėnų mokyklos (Šiaulių r.) – daugiafunkcinio centro įkūrimas. Projektą, kurio dėka padaugėjo jaunų šeimų, norinčių keltis į Kurtuvėnus, inicijavo bendruomenė, o vykdė – savivaldybė.

Kitas sėkmės pavyzdys – „Vikingų kaimas“ (Širvintų r.). Idėjos autoriai sumanė, kad laisvalaikio leidimas su šeima gali  virsti verslu. Įkurta IX-XII a. gyvenvietė, kur vaikai gali viską liesti, su viskuo žaisti. Idėjai vystyti vietovė tiko tiek geografiniu, tiek vietos požiūriu, nes iki Vilniaus – 50 km., o iki Širvintų – 5 km. „Vikingų kaimas“ – dviejų šeimų bendras projektas.

Svarbiausia šiame projekte yra sugebėjimas sau palankų gyvenimo būdą paversti pajamas duodančiu užsiėmimu, siekis išsiversti be samdomų darbuotojų, noras nuolatos tobulėti, ieškoti naujų sprendimų. Gamtinių išteklių požiūriu, panašus projektas gali būti įgyvendintas bet kurioje vietovėje, kurioje yra sąlygos organizuoti įvairias veiklas gamtoje. Šiuo atveju Širvintos upė ir jos slėnis, gražus, laukinis kraštovaizdis suteikia privalumų patyriminei edukacijai.

Dar vienas sėkmės pavyzdys – „Cool Ūkis“. Tai daržų nuomos miestiečiams projektas, skirtas gyventojų bendradarbiavimui. Kaimų ir miestelių gyventojai, dalyvaujantys projekte, skiria dalį savo žemės daržininkystei, už tai gaudami dalį užauginto derliaus. Projekto iniciatorės – dvi draugės, grįžusios po mokslų į Lietuvą ir ieškančios įdomios veiklos.